  Анжелика Тихонова корреспондент Удмуртиысь Пичи Пурга ёросын вордскем 21 аресъем удмурт пияш Денис Филимонов Дуннелэн кубокез понна вожвылъяськонлэн куатетӥ люкетаз классика амалэн спринтын 20-тӥ инты басьтӥз. Ӵошатсконъёс 31-тӥ толшоре Швециысь Фалунын ортчизы. Со сярысь Удмуртиысь куасэн бызьылонъя федерацилэн «ВКонтакте» мерлыко вотэсысь бамаз ивортӥзы. Денис Филимонов квалификациез умой ортчиз, но четвертьфиналысь потыны ӧз ни быгаты. Озьы, ӵошатсконъёслы йылпумъянъёсъя, 20-тӥ луиз. Россиысь куасэн бызьылӥсьёс пӧлын тужгес умой инты Сергей Устюгов басьтӥз – со ньылетӥ вуиз. Нырысетӥ интыын - Норвегиысь Йоханнес Клебо. Та ӵошатсконъёсы ик Удмуртиысь Лилия Васильева но пыриськиз. Со квалификациез ортчыны быгатытэк 9-тӥ инты басьтӥз Пусъём, Денис Филимонов та дыре Татарстан понна ӵошатске. Спортын сюрессэ Пичи Пурга ёросысь «Орлой» спортклубын Василий Трошкинлэн кивалтэмез улсын кутскиз, элькун гурт шудонъёсы пыриськылӥз.  Тодэ вайытом, 24-тӥ тулыспалэ Вавож ёросын Спортъя XXVII элькун тол гурт шудонъёс кутскозы. Тегъёс: Спорт Удмуртия Россия ПичиПурга куасэнбызьылон ДуннелэнКубокез  